4)

Lisätään ennen 7 lukua 6 c luku seuraavasti: ”6 C LUKU HEDELMÄ- JA VIHANNESALAN SISÄLLYTTÄMINEN TILATUKIJÄRJESTELMÄÄN 48 f artikla Yleiset säännöt 1. Tukioikeuksien määrän vahvistamiseksi ja määrittelemiseksi osana hedelmä- ja vihannesalan sisällyttämistä tilatukijärjestelmään sovelletaan asetuksen (EY) N:o 1782/2003 37 ja 43 artiklaa, jollei tämän asetuksen 48 g artiklassa vahvistetuista säännöistä ja, jos jäsenvaltio on käyttänyt asetuksen (EY) N:o 1782/2003 59 artiklassa säädettyä mahdollisuutta, tämän asetuksen 48 h artiklassa vahvistetuista säännöistä muuta johdu. 2. Hedelmä- ja vihannesalan tilatukijärjestelmään sisällyttämisestä saatujen tukioikeuksien myöntämistä varten jäsenvaltiot voivat tunnistaa tukikelpoiset viljelijät 1 päivästä tammikuuta 2008 alkaen, sanotun kuitenkaan rajoittamatta asetuksen (EY) N:o 795/2004 12 artiklan 1 kohdan soveltamista. 3. Asetuksen (EY) N:o 1782/2003 41 artiklan 2 kohtaa sovelletaan tarvittaessa kaikkien niiden tukioikeuksien arvoon, jotka olivat voimassa ennen hedelmien ja vihannesten tuen sisällyttämistä tilatukijärjestelmään, ja hedelmien ja vihannesten tuelle laskettuihin viitemääriin. 4. Jäsenvaltioiden asetuksen (EY) N:o 1782/2003 42 artiklan 1 kohdan mukaisesti vahvistamaa vähennysprosenttia sovelletaan tilatukijärjestelmään sisällytettyjä hedelmä- ja vihannestuotteita vastaaviin viitemääriin. 5. Asetuksen (EY) N:o 1782/2003 42 artiklan 8 kohdassa säädetty viiden vuoden jakso ei ala alusta kansallisesta varannosta peräisin oleville tukioikeuksille, joiden määrä on laskettu uudelleen tai joiden määrää korotettu tämän asetuksen 48 g ja 48 h artiklan mukaisesti. 6. Tämän asetuksen 7 artiklan 1 kohdan, 12–17 artiklan, 20 artiklan ja 27 artiklan soveltamiseksi hedelmä- ja vihannesalalla tilatukijärjestelmän ensimmäinen soveltamisvuosi on vuosi, jona jäsenvaltio vahvistaa asetuksen (EY) N:o 1782/2003 liitteessä VII olevassa M kohdassa tarkoitetut määrät ja tukikelpoiset hehtaarit, ottaen huomioon kyseisen kohdan kolmannessa kohdassa tarkoitettu vapaaehtoinen kolmen vuoden siirtymäkausi. 48 g artikla Erityiset säännöt 1. Jos viljelijällä ei tämän asetuksen 12 artiklan mukaisesti vahvistettuun tukioikeuksien vahvistamista koskevaan viimeiseen hakupäivään mennessä ole tukioikeuksia tai jos hänellä on vain kesannointitukioikeuksia tai tukioikeuksia, joihin sovelletaan erityisedellytyksiä, hänelle myönnetään asetuksen (EY) N:o 1782/2003 37 ja 43 artiklan mukaisesti hedelmien ja vihannesten osalta lasketut tukioikeudet. Ensimmäistä alakohtaa sovelletaan myös, jos viljelijä on vuokrannut tukioikeuksia tilatukijärjestelmän ensimmäisen soveltamisvuoden ja hedelmä- ja vihannesalan tilatukijärjestelmään sisällyttämisvuoden välisenä aikana. 2. Jos viljelijälle on myönnetty tai hän on ostanut tai saanut tukioikeuksia tämän asetuksen 12 artiklan mukaisesti vahvistettuun tukioikeuksien vahvistamista koskevaan viimeiseen hakupäivään mennessä, hänen tukioikeuksiensa arvo ja määrä lasketaan uudelleen seuraavasti: a) tukioikeuksien lukumäärä vastaa viljelijän hallussa olevien tukioikeuksien lukumäärää korotettuna sillä hehtaarimäärällä, joka on vahvistettu asetuksen (EY) N:o 1782/2003 43 artiklan mukaisesti hedelmille ja vihanneksille, ruokaperunoille ja taimitarhoille; b) arvo saadaan jakamalla viljelijän hallussa olevien tukioikeuksien yhteenlaskettu arvo ja asetuksen (EY) N:o 1782/2004 37 artiklan mukaisesti hedelmien ja vihannesten tuelle laskettu viitemäärä tämän kohdan a alakohdan mukaisesti vahvistetulla lukumäärällä. Tässä kohdassa tarkoitetussa laskennassa ei oteta huomioon kesannointitukioikeuksia eikä tukioikeuksia, joihin sovelletaan erityisedellytyksiä. 3. Ennen 12 artiklan mukaisesti vahvistettua tilatukijärjestelmää koskevan hakemuksen viimeistä jättöpäivää toisille vuokratut tukioikeudet otetaan huomioon 2 kohdassa tarkoitetussa laskennassa. Tukioikeudet, jotka on vuokrattu toisille 27 artiklassa tarkoitetun sopimuslausekkeen perusteella ennen 15 päivää toukokuuta 2004, on kuitenkin otettava huomioon tämän artiklan 2 kohdassa tarkoitetussa laskennassa ainoastaan, jos vuokraedellytyksiä voidaan muuttaa. 48 h artikla Alueellinen täytäntöönpano 1. Jos jäsenvaltio on käyttänyt asetuksen (EY) N:o 1782/2003 59 artiklan 1 kohdassa säädettyä mahdollisuutta, viljelijöille myönnetään tukioikeuksien määrä, joka vastaa hedelmien ja vihannesten sekä ruokaperunoiden viljelyalana ja taimitarhoina olevien uusien tukikelpoisten hehtaarien määrää kyseisen asetuksen 59 artiklan 4 kohdan mukaisesti. Tukioikeuksien arvo lasketaan kyseisen asetuksen 59 artiklan 2 ja 3 kohdan ja 63 artiklan 3 kohdan mukaisesti. Mainitun asetuksen 59 artiklan 4 kohdan mukainen ensimmäinen soveltamisvuosi on 2008. 2. Poiketen siitä, mitä 1 kohdan ensimmäisessä alakohdassa säädetään, jäsenvaltiot voivat hedelmien ja vihannesten sekä ruokaperunoiden ja taimitarhojen osalta vahvistaa tukioikeuksien lisämäärän viljelijää kohden puolueettomin perustein asetuksen (EY) N:o 1782/2003 liitteessä VII olevan M kohdan mukaisesti.”